Priročnik za KSysguard
Nazaj | Poglavje 2. Uporaba KSysguarda | Naprej

# 2.3. Delovni prostor

Delovni prostor je organiziran po delovnih listih. Iz menuja Datoteka izberite Nova, da izdelate nov delovni list. Če želite list spet odstraniti, iz menuja Datoteka izberite Zapri. Vse spremembe bodo shranjene v datoteko z delovnim listom. Če delovni list še nikoli ni bil shranjen, boste morali vnesti ime datoteke. Delovni listi sestojijo iz celic, urejenih v mrežo.

Vsaka celica je lahko napolnjena s prikazom enega ali več senzorjev. Celico lahko napolnite tako, da senzor povlečete z brskalnika senzorjev in ga spustite na celico. Če je za ta senzor na voljo več kot ena vrsta prikaza, se prikaže dvižni menu. Potem lahko izberete, kateri prikaz bi raje uporabljali. Določene vrste prikazov lahko prikažejo več kot en senzor. Prikazom dodajte več senzorjev tako, da jih povlečete z brskalnika senzorjev in spustite na že obstoječi prikaz.

Prikaze lahko nastavite tako, da jih kliknete z desnim gumbom miške. Prikaže se dvižni menu, kjer lahko izberete, ali želite spremeniti lastnosti tega prikaza ali jih odstraniti z delovnega lista.

## 2.3.1. Risalnik signalov

Risalnik signalov spremlja vzorce enega ali več senzorjev v času. Če je prikazano več senzorjev, so vrednosti obarvane z različnimi barvami. Če je prikaz dovolj velik, bo prikazana mreža, ki ponazarja obseg narisanih vzorcev. Risalnik lahko sproti sam računa obseg, če v pogovornem oknu z lastnostmi nastavite minimalno in maksimalno vrednost na 0, sicer pa uporabi podane vrednosti.

## 2.3.2. Multimeter

Multimeter prikazuje vrednosti senzorjev kot digitalni merilnik. Med lastnostmi lahko določite minimalno in maksimalno vrednost. Če je obseg prekoračen, se prikaz obarva rdeče, prikaže pa se tudi okno z opozorilom.

## 2.3.3. Nadzornik procesov

Nadzornik procesov izpiše seznam procesov v vašem sistemu. Seznam lahko urejate po kateremkoli stolpcu, če nad glavo stolpca pritisnete levi gumb miške.

Seznam prikazuje nadaljnje podatke o vsakem procesu. Zavedajte pa se, da vse lastnosti niso na voljo v vsakem operacijskem sistemu.

PID

  ID procesa. Edinstvena številka za vsak proces.

Ime

  Ime izvedljive datoteke, ki je zagnala proces.

Uporabniška ID

  Prijavno ime uporabnika, ki je zagnal proces.

CPE

  Obremenitev procesorja, v odstotkih.

Čas

  Skupna količina računskega časa, ki ga je proces porabil do zdaj.

Nice

  Prijaznost procesa pri razvrščanju. Procesi z višjo številko Nice pridejo manjkrat na vrsto.

Stanje

  Stanje procesa.

Pomnilnik

  Skupna količina pomnilnika (v kbajtih), ki jo proces porablja. To vključuje deljeni pomnilnik.

Pritajen

  Količina fizičnega pomnilnika (v kbajtih), ki jo proces porablja.

Deljeno

  Količina pomnilnika (v kbajtih), ki si ga proces deli z drugimi procesi.

Pod tabelo boste videli gumbe, ki jih bomo zdaj opisali od leve proti desni.

### 2.3.3.1. Drevesni pogled

Drevesni pogled prikazuje odnose med procesi, ki tečejo. Proces, ki ga zažene drug proces, se imenuje otrok tega procesa. Drevo je eleganten način za prikaz tega razmerja med roditeljem in otrokom. Proces init je prednik vseh procesov.

Če vas ne zanimajo otroci določenega procesa, lahko kliknete malo škatlo na levi strani roditelja in poddrevo se bo skrilo. Še en klik te škatle bo spet prikazal poddrevo.

### 2.3.3.2. Filter procesov

Za zmanjšanje števila prikazanih procesov lahko uporabite filter procesov. Procese, ki vas ne zanimajo, lahko odfiltrirate. Trenutno lahko prikažete vse procese, le sistemske procese, le uporabniške procese ali le vaše procese.

### 2.3.3.3. Gumb Premor

Gumb Premor izberite, če želite zamrzniti samodejno osveževanje seznama procesov.

### 2.3.3.4. Gumb Osveži

Ta gumb lahko uporabljate, če želite sprožiti takojšnjo osvežitev seznama procesov.

### 2.3.3.5. Gumb Pobij

Če ste izbrali enega ali več procesov, lahko pritisnete gumb za pobijanje procesov ter jih s tem uničite. Procesom se pošlje tako imenovani signal SIGKILL, kar povzroči, da se takoj prekinejo. Če imajo ti programi še vedno neshranjene podatke, bodo ti podatki izgubljeni, zato uporabljajte ta gumb previdno.

Nazaj | Domov | Naprej
Brskalnik senzorjev | Gor | Zahvale in licence